C 167/56
EL
Επίσημη Εφημερίδα της Ευρωπαϊκής Ένωσης
11.5.2023
Πέμπτη 24 Νοεμβρίου 2022
5.
εκφράζει τη βαθιά του ανησυχία για το πλήρες φάσμα των απειλών και των παραβιάσεων και καταπατήσεων των ανθρωπίνων δικαιωμάτων που βιώνουν οι γυναίκες και τα κορίτσια σε ένοπλες συγκρούσεις, και αναγνωρίζει ότι οι γυναίκες και τα κορίτσια διατρέχουν ιδιαίτερο κίνδυνο, καθώς συχνά αποτελούν ειδικό στόχο και διατρέχουν αυξημένο κίνδυνο βίας σε συγκρουσιακές και μετασυγκρουσιακές καταστάσεις, γεγονός που εμποδίζει τη συμμετοχή τους σε ειρηνευτικές διαδικασίες· παροτρύνει τη διεθνή κοινότητα να επιταχύνει τις προσπάθειές της για την εξάλειψη της μάστιγας της σεξουαλικής και έμφυλης βίας στις ένοπλες συγκρούσεις στην ανατολική ΛΔΚ, να προστατεύσει τα θύματα, να θέσει τέλος στην ατιμωρησία των δραστών και να εγγυηθεί την πρόσβαση στη δικαιοσύνη, τις επανορθώσεις και την αποκατάσταση των επιζώντων· 6. παροτρύνει τη διεθνή κοινότητα να λάβει συγκεκριμένα μέτρα για τον τερματισμό της συνεχιζόμενης βίας, ιδίως ενθαρρύνοντας την προώθηση του διαλόγου και μη βίαιων λύσεων και στηρίζοντας την περιφερειακή διαδικασία διαμεσολάβησης, τη διαδικασία της Λουάντα, που δρομολογήθηκε από τον Πρόεδρο της Ανγκόλας João Lourenço· τονίζει ότι όλα τα συμβαλλόμενα κράτη της Κοινότητας Ανατολικής Αφρικής (ΚΑΑ), της Κοινότητας για την Ανάπτυξη της Μεσημβρινής Αφρικής (ΚΑΜΑ) και της Διεθνούς Διάσκεψης για την Περιοχή των Μεγάλων Λιμνών (ICGLR) πρέπει να τηρούν τις αρχές που συμφωνήθηκαν μέσω της Σύσκεψης των αρχηγών κρατών της ανατολικής Αφρικής και της διαδικασίας διαμεσολάβησης της Λουάντα· υπογραμμίζει σθεναρά την ανάγκη διασυνοριακής συνεργασίας στην περιοχή των Μεγάλων Λιμνών της Αφρικής· 7.
ζητεί τη δημιουργία ενός επίσημου μηχανισμού ελέγχου στο πλαίσιο των ευρύτερων προσπαθειών μεταρρύθμισης του τομέα της ασφάλειας, προκειμένου να διερευνηθούν οι υποψήφιοι για απομάκρυνση και να διασφαλιστεί ότι οι δυνάμεις ασφαλείας ενεργούν κατά τρόπο που συνάδει με τα διεθνή ανθρώπινα δικαιώματα και τα πρότυπα του ανθρωπιστικού δικαίου· 8. παροτρύνει την Επιτροπή και τα κράτη μέλη της ΕΕ να διασφαλίσουν ότι η επικείμενη στρατηγική της ΕΕ για τις Μεγάλες Λίμνες της Αφρικής αντικατοπτρίζει επαρκώς τις πολυάριθμες και σοβαρές προκλήσεις στον τομέα των ανθρωπίνων δικαιωμάτων και της ανθρωπιστικής βοήθειας τόσο σε εθνικό όσο και σε περιφερειακό επίπεδο, ιδίως στη ΛΔΚ· 9. καλεί τις χώρες που γειτνιάζουν με τη ΛΔΚ να εντείνουν τις προσπάθειές τους για την καταπολέμηση του λαθρεμπορίου ορυκτών από περιοχές συγκρούσεων μέσω των χωρών τους και του παράνομου εμπορίου φυσικών πόρων που τροφοδοτεί τη σύγκρουση· τονίζει ότι είναι σημαντικό να καταβληθούν περαιτέρω προσπάθειες για τη διακοπή της χρηματοδότησης ένοπλων ομάδων που εμπλέκονται στο παράνομο εμπόριο φυσικών πόρων, συμπεριλαμβανομένου του χρυσού και των προϊόντων άγριας πανίδας και χλωρίδας· καλεί την Επιτροπή να αξιολογήσει τις επιπτώσεις και την αποτελεσματικότητα του κανονισμού (ΕΕ) 2017/821 κατά την επανεξέταση της λειτουργίας και της αποτελεσματικότητας του εν λόγω κανονισμού· 10. αναθέτει στην Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στον Αντιπρόεδρο της Επιτροπής/Ύπατο Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας, στην Ευρωπαϊκή Υπηρεσία Εξωτερικής Δράσης, στην Αφρικανική Ένωση, στο Συμβούλιο Υπουργών ΑΚΕ-ΕΕ, στην Κοινοβουλευτική Συνέλευση Ίσης Εκπροσώπησης ΑΚΕ-ΕΕ, στον Γενικό Γραμματέα των Ηνωμένων Εθνών και στην κυβέρνηση και το κοινοβούλιο της Λαϊκής Δημοκρατίας του Κονγκό, καθώς και σε άλλες χώρες της Κοινότητας Ανατολικής Αφρικής.